Rapporti fil-media internazzjonali qed jgħidu li kienet l-ewwel bdot mara tal-qawwiet tal-ajru tal-Emirati Għarab Magħquda (UAE) li mexxiet l-attakki mill-ajru kontra l-Istat Iżlamiku aktar kmieni din il-ġimgħa. Il-Maġġur Mariam Al Mansouri ta’ 35 sena, hija l-kap ta’ skwadra ta’ ajruplani F-16 u kkordinat l-attakki ma’ pajjiżi bħal Bahrain, il-Ġordan, l-Għarabja Sawdija u l-Qatar kontra qagħdiet tal-Istat Iżlamiku qrib l-ibliet Sirjani ta’ Raqqa, Aleppo u Idlib. Al Mansouri ssieħbet fil-qawwiet tal-ajru tal-Emirati Għarab Magħquda (UAE) fl-2007 meta uffiċjali militari ħabbru li se jaċċettaw rekluti nisa għal taħriġ fil-kulleġġ Khalifa bin Zayed Air. Fil-bidu tal-karriera tagħha fil-militar, hija kienet mill-ewwel rikonuxxuta bħala bdot ħabrieka u b’għajn għad-dettal.